Bugun “Chelsi” “Manchester Yunayted”ga qarshi maydonga tushadi

“Chelsi” “Manchester Yunayted”ga qarshi. Mourinyo Moyesga qarshi. Ikki grand klubning o‘zaro bahsidagi yangi sahifa.
Kim biladi deysiz, agarda “MYu” o‘tgan yozda Moyesni emas, aynan Mourinyoni Ser Aleksga voris sifatida tanlaganda, klub hozirgidek mushkul ahvolda qolmasmidi?
Hozirda “Qizil iblislar”ning holiga havas qilib bo‘lmaydi. So‘nggi oltita o‘yindagi besh g‘alabadan keyin ham jamoa juda og‘ir ahvolda. Yetmaganiga, Runi va Van Persi ham ushbu o‘yinda jarohat tufayli manshesterliklarga yordam bera olishmaydi. Shuningdek, jamoani himoyadagi muammolar, asosiy tarkibdagi bir nechta futbolchisining jamoada qolish-qolmasligi katta so‘roq ostida qolayotgani jamoa rahbarlariga qo‘shimcha tashvish bo‘lmoqda. Navbatdagi raqib esa so‘nggi vaqtlarda aksincha, juda yorqin va sermahsul o‘yini bilan o‘z muxlislarini hushnud etib kelyapti.

Agar o‘tgan yilning avgust oyidagi o‘yinda durang ham londonliklarni qanoatlantirgan bo‘lsa, bugunga kelib Joze va uning shogirdlari faqatgina g‘alaba uchun maydonga tushadilar. Birinchidan, portugaliyalik mutaxassisning uslubi shunday (mehmondagi durang va uydagi g‘alaba). Ikkinchidan, bu mavsumdagi “Manchester Yunayted” o‘zining eng yaxshi holatida ham “Chelsi”ning maydonidagi uchrashuvda favorit bo‘lolmasdi.
Bu bahs “‘MYu’ chempionlik uchun kurashdan butkul chiqadimi yoki hali ham qandaydir umid uchqunlarini saqlab qola biladimi?” — degan savolga javob topishda yordam beradi. Hozirgi holatdan kelib chiqsak, jamoa Chempionlar ligasida ishtirok etish huquqini beruvchi to‘rtlikdan joy egallashga harakat qilsa maqsadga muvofiqdek, ammo bu klub oldiga faqat chempionlik vazifasi qo‘yilishi hech kimga sir emas.
Yana bir qiziq holat — “MYu” hali ham “Stemford Bridj”dagi g‘alabalar soni bo‘yicha raqibidan oldinda (30 — 22). Ammo “MYu”ga bugungi o‘yinda bu statistikaning hech qanday foydasi bo‘lmaydi. Boz ustiga, Devid Moyes mehmonda “Arsenal”, “Chelsi”, “Liverpul” va “MYu”ni “Everton”da ishlagan davrida ham, undan keyin ham taslim eta olmagan.
Joze Mourinyo esa “Manchester Yutayted”ga chempionatda bor-yo‘g‘i bir marta mag‘lub bo‘lgan. Umumiy hisobda esa “Manchester Yunaytedga” qarshi — “Portu” (Portugaliya), “Chelsi” (Angliya), “Inter” (Italiya) va “Real Madrid” (Ispaniya) jamoalari murabbiyi sifatida o‘tkazgan 17 uchrashuvning bor yo‘g‘i 2 tasida mag‘lubiyat alamini totib ko‘rgan.

Bu mavsumda “Chelsi” o‘z maydonida “Manchester Siti” va “Liverpul”ni taslim etdi. Bu esa, hozirgi kunda “MYu”ni yutishdan mushkulroq vazifa hisoblanadi.
Har ikki jamoa ushbu mavsumda irodali o‘yin namoyish etmoqda. Londonliklar hisobda ortda qolayotgan bahslarida vaziyatni o‘nglab, 14 ochko ishlab olishga muvaffaq bo‘ldilar. E’tiborlisi, bu boradagi ikkinchi eng yaxshi natija aynan manchesterliklarga tegishli. Devid Moyes shogirdlari shu kabi hollarda 10 ochkoni o‘z hisoblariga yozib qo‘ya olishgan. Shuning o‘zi ham bizni juda qiziqarli to‘qnashuv kutib turganini bildiradi. Endi barchasi maydonda hal bo‘ladi.